સાંજે છ વાગ્યાં પહેલાં અમે નેશનલ પાર્કના મુખ્ય પ્રવેશદ્વાર નજીક પહોંચી ગયાં. બેંગકોકથી લગભગ ત્રણસો કિલોમીટર દૂર આવેલા નેશનલ પાર્કમાં હાથી, હરણ, સાબર, લાંબી પૂંછડી ધરાવતી ઊડતી ખિસકોલી, દુર્લભ જાતિ-પ્રજાતિનાં પંખી અહીંના પ્રમુખ આકર્ષણ છે. પ્રવાસીઓએ અહીં તળેટીમાં પોતાનાં વાહન પાર્ક કરીને નૅશનલ પાર્કના પ્રવાસીઓ માટે બનાવેલી છાપરા વિનાની ટોયોટાની ખુલ્લી વૅનમાં બેસીને જવું પડે. આ ખુલ્લી વૅનમાં નાઈટ સફારીનો રોમાંચ માણવા જેવો છે. અમારી વૅન જેમ જેમ લીલાછમ પહાડ પરથી સર્પાકાર રસ્તે ઉપરની તરફ સરકતી હતી તેમ તેમ સૂર્યાસ્ત પછી અંધકારનું સામ્રાજ્ય શરૂ થયું. અમારી સાથે આવેલા ગાઈડે ખાસ સૂચના આપીઃ કાન સરવા, નજર તેજ ને થોડા સાવચેત રહેજો. અહીં કોઈ પણ ઘડીએ હાથી એકલદોકલ કે ઝૂંડમાં ફરતાં જોવા મળશે. સાથે ત્રણેક ફૂટ લાંબી ઊડતી ખિસકોલીના દર્શન પણ થશે.